tttarun/llama2_hindi huggingface dataset:
क्या आप सहमत हैं कि सूरत विभाजन आपसी मतभेदों से कहीं अधिक अप्रत्यक्ष रूप से अपनाई गई ब्रिटिश सरकार की रणनीतियों का प्रतिफल था। स्पष्ट करें।
उत्तर :
हल करने का दृष्टिकोण-
भूमिका
सूरत विभाजन की पृष्ठभूमि
ब्रिटिश कहां तक उत्तरदायी
निष्कर्ष
1907 के ‘सूरत विभाजन’ की पृष्ठभूमि तो बंगाल विभाजन के बाद शुरू हुए आंदोलन से ही बननी शुरू हो गई थी, किन्तु तात्कालिक कारण नागपुर अधिवेशन में स्वेदशी व बहिष्कार और राष्ट्रीय शिक्षा के पूर्ण समर्थन में एक प्रस्ताव पारित किये जाने को लेकर आपसी मतभेद था। इस संबंध में दोनों ही पक्षों ने अपना अड़ियल रूख बनाये रखा तथा किसी भी समझौते की संभावना को नकार दिया जिसकी परिणीति कांग्रेस विभाजन के रूप में देखने को मिलती है।
किन्तु गहराई से देखे तो यह विभाजन महज़ इन दोनों पक्षों के मध्य के विवादों का ही परिणाम नहीं था। इसके पीछे सरकार की भी सोची समझी रणनीति अपना कार्य कर रही थी। सरकार ने कांग्रेस के प्रारंम्भिक वर्षों से ही उदारवादियों के साथ सहयोगात्मक रवैया अपनाया। किन्तु, बाद के वर्षों में स्वदेशी एवं बहिष्कार आंदोलनों के उभरने से कांग्रेस के प्रति सरकार का मोह भंग हो गया तथा उसने ‘अवरोध, सांत्वना एवं दमन’ की रणनीति का पालन करना उचित समझा।
अपनी रणनीति के प्रथम चरण में सरकार ने उदारवादियों को डराने हेतु अतिवादियों के साधारण दमन की नीति अपनाई। द्वितीय चरण में सरकार ने उदारवादियों की कुछ मांगों पर सहमति जताकर उन्हें आश्वासन दिया कि यदि वो खुद को अतिवादियों से दूर रखें तो देश में संवैधानिक सुधार संभव हो सकते हैं।
इस प्रकार उदारवादियों को अपने पक्ष में करने के तथा उन्हें अतिवादियों के खिलाफ करने के बाद सरकार के लिये अतिवादियों का दमन करना आसान हो गया।
दुर्भाग्य से उस दौर में जब राष्ट्र को अपने सभी राष्ट्रवादियों के समन्वित प्रयासों की जरूरत थी, उसी वक्त ये उदारवादी व अतिवादी ब्रिटिश नीति के शिकार हो गए एवं जिसकी परिणिति सूरत विभाजन के रूप में हुई। आगे चलकर ब्रिटिश सरकार ने उदारवादियों की उपेक्षा करने शुरू कर दिया। इस प्रकार आपसी संशय व भिन्नता के अलावा सरकारी नीतियों ने भी कांग्रेस विभाजन में अहम भूमिका निभाई। किंतु आगे चलकर उदारवादियों का ब्रिटिश सरकार से मोहभंग हुआ और 1916 में पुनः एक संगठित और मजबूत कांग्रेस अस्तित्व में आई और भारत के स्वतंत्रता आंदोलन को एक नई दिशा दी।
अपभ्रंश के प्रारम्भिक साहित्य विकास के साथ ही इसके हिंदी के साथ अंतर्संबंधों पर टिप्पणी कीजिये।
उत्तर :
नामकरण:
अपभ्रंश भाषा का समय 500 ईसवी से 1000 ईसवी तक माना जाता है जबकि 15वी शताब्दी तक इसमें साहित्य रचना होती रही है। कवि विद्यापति ने इस भाषा की विशेषता बताते हुए कहा कि “देसिल बचना सब जन मिट्ठा, ते तैसन जमञो अवहट्टा” अर्थात देश की भाषा सभी लोगों को मीठी लगती है तथा इसे ही अवहट्ट भाषा कहा जाता है। इस काल में अपभ्रंश को अवहट्ट नाम से भी जाना जाता था।
अपभ्रंश शब्द का प्राचीनतम प्रमाणिक प्रयोग पतंजलि के महाभारत में मिलता है। दूसरी शताब्दी में भरतमुनि ने अपने नाट्यशास्त्र में अपभ्रंश के लिये भी भ्रष्ट शब्द का प्रयोग किया। अपभ्रंश मध्यकालीन आर्य भाषाओं और आधुनिक भारतीय आर्य भाषाओं जैसे हिंदी, बंगला, मराठी, गुजराती आदि के बीच की कड़ी है।
समय:
डॉक्टर सुकुमार सेन ने अपनी पुस्तक “ए कंपैरेटिव ग्रामर ऑफ मिडिल इंडो आर्यन” में यह माना है कि अपभ्रंश का काल 1 ईसवी से 600 ईसवी तक है।
क्षेत्र विस्तार:
भरतमुनि ने अपने नाट्यशास्त्र में उकार बहुलता वाली भाषा का प्रयोग सिंधु सौवीर और इन क्षेत्रों के आश्रित देशों के लिये किया है। इससे पता चलता है कि भारत के समय तक उस समय के प्रयोग में आने वाली भाषा में अपभ्रंश की विशेषताएं भारत के उत्तर पश्चिमी प्रदेशों में प्रकट हुई थी।
ईसा की 10वीं शताब्दी में राजशेखर ने अपनी पुस्तक काव्यमीमांसा में अपभ्रंश का विस्तार संपूर्ण मरूभूमि अर्थात राजस्थान के क्षेत्र में बताया।
अपभ्रंश में लिखित जो साहित्य आज हमें मिलता है उसका रचना स्थान राजस्थान, गुजरात, पश्चिमोत्तर भारत, बुंदेलखंड, बंगाल और सुदूर दक्षिण तक प्रतीत होता है। इस प्रकार यह स्वीकार किया जाता है की 11वीं शताब्दी तक अपभ्रंश का प्रचार प्रसार समस्त भारत और दक्षिण में हुआ था।
अपभ्रंश साहित्य:
इसके प्रारंभिक साहित्य का विकास मालवा गुजरात तथा राजस्थान में हुआ। अतः इस क्षेत्र की अपभ्रंश तत्कालीन साहित्यिक भाषा बन गई और बंगाल तथा दक्षिण में इस भाषा में साहित्य रचना हुई।
अपभ्रंश के प्रचार-प्रसार में आभीर जाति का संबंध बहुत गहरा है इसे सिंधु के पश्चिम में निवास करने वाली जाति के रूप में जाना जाता है। आधुनिक गुर्जरों का आभीर जाति से गहरा संबंध है। अपभ्रंश के लिये आभीरी भी एक नाम प्रयुक्त होता है।
अपभ्रंश और हिंदी में अंतर्संबंध:
नागरी प्रचारिणी पत्रिका में पुरानी हिंदी शीर्षक में पंडित चंद्रधर शर्मा गुलेरी ने अपभ्रंश को “पुरानी हिंदी” नाम दिया है। रामचंद्र शुक्ल ने प्राकृत की अंतिम अवस्था से ही हिंदी साहित्य का विकास माना है।
राहुल सांकृत्यायन ने हिंदी काव्यधारा में अपभ्रंश काव्य का संग्रह प्रकाशित करते हुए उसकी भाषा को हिंदी का प्राचीन रूप कहा है। वास्तव में विक्रम की आठवीं, नौवीं और दसवीं शताब्दियों को अपभ्रंश साहित्य का उत्कर्ष युग माना जाता है।
पुष्पदंत चतुर्मुख तथा बौद्ध सिद्धि इसी युग के प्रतिभाशाली कवि माने जाते हैं। हिंदी साहित्य के सभी विद्वान इस मत को स्वीकारते हैं कि पुराने हिंदी का संबंध अपभ्रंश के साथ बहुत घनिष्ठ है।
"अंधेर नगरी" नाटक में तत्कालीन राज्य सत्ता के दमनकारी चरित्र की सांकेतिक अभिव्यक्ति और सामान्य जनता की शक्ति का चित्रण किया गया है। विश्लेषण कीजिए?
उत्तर :
"अंधेर नगरी" अपने संक्षिप्त कलेवर में गंभीर सांकेतिक मनोरंजक और कालजयी नाटक है तथा इसमें कोई गंभीर कथानक नहीं है। महंत अपने शिष्यों गोवर्धन दास और नारायण दास को लोभी वृत्ति से बचे रहने का उपदेश देकर सुंदरनगर में भेजता है। गोवर्धन शहर के रंग ढंग से बहुत प्रभावित होता है। उसे वह राज्य पहली ही दृष्टि में सुखकर लगता है, लेकिन जब वह पकड़ा जाता है और उसे फांसी का हुक्म हो जाता है तो वास्तविक राज्यसत्ता का चरित्र उसके सामने आता है।
"अंधेर नगरी" की कथा सामंतशाही राज व्यवस्था के साथ संबंध है। भारतेंदु ने "अंधेर नगरी" में अपने दौर के यथार्थ को प्रतीकात्मक रूप से प्रकट किया है उन्होंने विभिन्न अवसरों पर कभी स्पष्ट रूप से तो कभी सांकेतिक रूप से अपनी बात कही है। नौकरशाही की आलोचना करते हुए भारतेंदु ने उनकी रिश्वतखोरी, जनता के प्रति विद्वेष और उत्पीड़न की नीति टैक्स लगाकर उनके जीवन को मुश्किल बनाना आदि को खास तौर पर रेखांकित किया है-
चना हाकिम सब जो खाते।
सब पर दो ना टिकस लगाते।।
भारतेंदु ने नौकरशाही की कुव्यवस्था का चित्र प्रस्तुत किया है। नौकरशाही के चरित्र को भारतेंदु ने मुकदमे वाले प्रसंग द्वारा भी व्यक्त किया है। वस्तुतः न्याय की प्रक्रिया का यह चित्र और यथार्थ प्रतीत होता हुआ भी अपने अर्थ में यथार्थ में निहित विडंबना को प्रभावशाली रूप में व्यक्त करता है। राजा और मंत्री के बीच की बातचीत राजा की मूर्खता और मंत्री की चतुराई का उदाहरण है। राजा के पास सकती है लेकिन बुद्धि और विवेक का अभाव है। मंत्री उसकी मूर्खता और शक्ति का इस्तेमाल अपने बौद्धिक बल से करता है। भारतेंदु कृत "अंधेर नगरी" में पैसा केंद्रीय महत्त्व की चीज है। “टके सेर भाजी, टके सेर खाजा”- का केंद्रीय स्वर इसी सच्चाई को व्यक्त करता है भारतेंदु ने इस नाटक में अंग्रेजी राज की उन बुराइयों का उल्लेख भी किया है जो शोषणवादी व्यवस्था की सूचक है। यह आलोचना तत्कालीन साम्राज्यवादी राज्य व्यवस्था के कुशासन की आलोचना है
"अंधेर नगरी" अपनी सोउद्देश्यता, अपनी सामाजिक-राजनीतिक चेतना के कारण बहुत तीखा व्यंग्यात्मक नाटक है। मूल्यहीनता की व्यंग्यचेतना इस पूरे नाटक का लक्ष्य है "अंधेर नगरी" की समकालीन प्रासंगिकता कहीं कोई पृथक विषय, विचार या तत्व नहीं है, उसे हम उसके कथानक कथा-पात्रों की परिकल्पना, संवादों की बुनावट सभी में व्यस्त होता हुआ देखते हैं। "अंधेर नगरी" में न्याय की पूरी प्रक्रिया शासनसत्ता की संवेदनहीनता और मानवीय विडम्बना को दिखाती है क्योंकि वही मनुष्य को अंधव्यवस्था में फँसाती है, जहाँ शोषक, शोषित, अपराधी, निरपराधी में कोई अंतर नहीं।
हिंदी नाटक परंपरा में राष्ट्रीय चेतना की मूल भावना का अंतर्वेशन किस प्रकार हुआ है। विश्लेषण कीजिये।
उत्तर :
राष्ट्रीय चेतना का अभिप्राय (समाज की उन्नति) राष्ट्र की चेतना-प्राण शक्ति समाज से है। राष्ट्र शब्द समाज के अर्थ में ही प्रयुक्त होता है। जिस क्षण समुदाय में एकता की एक सहज लहर हो,उसे राष्ट्र कहते हैं। समाज और साहित्य का भी विरोध संबंध है। साहित्य सामुदायिक विकास में सहायक होता है, सामुदायिक भावना भी राष्ट्रीय चेतना का अंग है। 
हिंदी नाटक में राष्ट्रीय चेतना को भारतेंदु युग से ही देखा जा सकता है। भारतेंदु ने सभी विधाओं में सबसे सशक्त माध्यम नाटक को ही माना और वे जानते थे कि नवजागरण और प्रगतिशील चेतना को नाटक के माध्यम से उद्भाषित किया जा सकता है। भारतेंदु की रचना “भारत दुर्दशा” भारतीय राष्ट्रीयता की अग्रदूत थी जनसाधारण के लिये ऐसी रचनाएँ परम आवश्यक थी इनमें केवल राष्ट्रीय भावना ही नहीं वरन अतीत गौरव के प्रति अनुराग तथा भारत की तत्कालीन दुर्दशा पर पूर्ण प्रकाश पड़ता है। “भारत जननी ‘के माध्यम से भारतेंदु ने भारत माता की परिकल्पना की है। “अंधेर नगरी” ब्रिटिश सत्ता के प्रबंध व्यवस्था पर कटाक्ष करता है तथा “सत्य हरिशचंद्र” में पुरुष सत्ता का, सत्य उद्धरण का के लिये आह्वान करते हैं। “नील देवी” में गौरवपूर्ण अतीत का स्मरण दिलाकर भारतीयों को स्वतंत्रता प्राप्ति के लिये अनु प्रेरित किया गया है। 
भारतेंदु के पश्चात प्रसाद युग में नाट्य साहित्य को नया जीवन मिला। इस समय के नाट्य साहित्य में भारत की राजनीतिक व आर्थिक आशाओं का यथार्थ चित्रण कर राष्ट्रीयता का शंखनाद किया। राष्ट्रीयता, देशभक्ति विदेशी शिकंजे से देश को आजाद कराने का संघर्ष, एकता और सामूहिक जागरण का सबसे ही उन दिनों की प्रेरक शक्तियाँ थी और उन्हीं से प्रसाद का नाटककर्म विकसित हुआ।
 प्रसाद ने ऐतिहासिक चरित्रों के माध्यम से राष्ट्रीय चेतना को प्रेरणा और धार देने का प्रयास किया। उनके सभी नाटक राष्ट्रीयता का पुट लिये हुए हैं, उनके प्रमुख हैं- राज्यश्री, हर्षवर्धन, अजातशत्रु, चंद्रगुप्त, स्कंदगुप्त, ध्रुवस्वामिनी। प्रसाद ने इन नाटकों के माध्यम से विशाल जनमानस को भारतवर्ष के सम्मान के रक्षा के लिये सोचने को विवश कर दिया।
प्रसाद धारा के ऐतिहासिक पौराणिक नाटककारों में हरिकृष्ण प्रेमी, उदयशंकर भट्ट, लक्ष्मीनारायण मिश्र, डॉ. रामकुमार वर्मा और सेठ गोविंद दास प्रमुख हैं। हरिकृष्ण प्रेमी ने मुसलमान एवं राजपूत काल के इतिहास को अपने नाटकीय कथानकों का आधार बनाया उन्होंने अपने नाटकों के द्वारा राष्ट्रीय एकता के भाव पैदा करने का प्रयास किया
'अमेरिका ने भले ही कभी प्रत्यक्ष रूप से साम्राज्यवाद का समर्थन नहीं किया किंतु अपनी व्यापारिक नीतियों के माध्यम से विभिन्न देशों में प्रभावकारी परिवर्तन किये।' टिप्पणी करें।
उत्तर :
हल करने का दृष्टिकोण :
भूमिका
सोवियत संघ का विघटन
अमेरिका की नीतियां और उनका प्रभाव
निष्कर्ष
सोवियत संघ के विघटन के बाद वैश्विक स्तर पर अमेरिका ने अपनी नीतियों तथा विचारधारा का प्रचार-प्रसार शुरू किया। अमेरिका ने भले ही कभी प्रत्यक्ष रूप से साम्राज्यवाद का समर्थन नहीं किया किंतु अपनी व्यापारिक नीतियों के माध्यम से विभिन्न देशों में प्रभावकारी परिवर्तन किये। अमेरिकी सरकार ने विश्व स्तर पर प्रत्यक्ष या अप्रत्यक्ष निवेश को बढ़ावा देकर विभिन्न अमेरिकी कंपनियों की इकाईयों को अन्य देशों में स्थापित किया। वित्तीय तथा बैंकिंग कंपनियों के साथ बीमा कंपनियों के निवेश को बढ़ावा दिया। इन नीतियों के शिकार विशेष कर पूर्वी एशियाई देश हुए।
अमेरिका ने अपनी नीतियों का निर्माण अपने हितों के अनुकूल किया। जिसका प्रारंभिक उद्देश्य साम्यवादी विचारधारा के समर्थित राष्ट्रों के प्रभावों को सीमित करना था। वहीं दूसरी ओर वह पूर्वी यूरोप के उन राष्ट्रों की विस्तारवादी विचारधारा पर भी वह अंकुश लगाना चाहता था जो विस्तारवादी नीति अपना रहे थे। यही कारण था कि उसने न सिर्फ गुप्त राजनीतिक संधियों बल्कि कूटनीतिक पहलों द्वारा रूस की साम्यवादी विचारधारा को अस्थिर करने का प्रयास किया। इसके अलावा अमेरिका के समक्ष सबसे बड़ी चुनौती परमाणु शक्ति संपन्न देशों की शक्ति को नियंत्रित करने की भी थी। अत: शक्ति संतुलन की स्थिति में न सिर्फ उसने परमाणविक हथियारों का निर्माण किया, बल्कि अन्य देशों के परमाणविक कार्यक्रमों पर विभिन्न अंतर्राष्ट्रीय संधियों तथा एजेंसियों के माध्यम से रोक लगाने का भी प्रयास किया।
अमेरिका का सबसे मजबूत पक्ष यह रहा कि विभिन्न अंतर्राष्ट्रीय पहलों पर उसे अधिकाधिक देशों का सहयोग प्राप्त हुआ। धीरे-धीरे अमेरिका की हर नीति प्रत्येक देश के लिये बाध्यकारी हो गयी तथा अमेरिका अपनी आर्थिक मज़बूती के बल पर विभिन्न देशों की नीतियों को प्रभावित करने में भी सफल रहा।
उपरोक्त के अलावा विश्व की विभिन्न नियामक संस्थाओं में अमेरिकी हस्तक्षेप लगातार विद्यमान है। इसलिये वैश्विक स्तर पर होने वाले भू-मंडलीकरण या उत्पन्न अन्य प्रभावों को अमेरिकीकरण की भी संज्ञा दी जाती है।
कबीर के इतर संत कवियों के साहित्य में खड़ी बोली के प्रारंभिक स्वरूप का विवेचन कीजिये।
उत्तर :
हल करने का दृष्टिकोण:
भूमिका
साहित्य में खड़ी बोली के प्रारंभिक स्वरूप पर कबीर के अलावा अन्य संत कवियों का योगदान
निष्कर्ष
संत कवियों की भाषा को प्रायः 'सधुक्कड़ी' या 'पंचमेल खिचड़ी' कहा जाता है। 'सधुक्कड़ी' का अर्थ होता है- साधुओं की भाषा अर्थात् ऐसी भाषा जो कई स्थानों की भाषाओं के संयोग से निर्मित हुई हो। संत कवियों ने अपनी मिश्रित भाषा में खड़ी बोली को अत्यंत महत्त्वपूर्ण स्थान दिया है। कहीं-कहीं तो इनकी रचनाएँ मूलतः खड़ी बोली में ही प्रतीत होती हैं।
संत साहित्य की प्रारंभिक रचनाओं में राजस्थानी एवं पूर्वी हिंदी का प्रयोग खड़ी बोली की अपेक्षा अधिक है। परंतु संत साहित्य के उत्तरार्द्ध में खड़ी बोली का प्रभाव अधिक स्पष्ट होकर उभरता है। मलूकदास का निम्नलिखित दोहा 17वीं शताब्दी के संत साहित्य की इसी प्रवृत्ति को स्पष्ट करता है-
"अजगर करे न चाकरी पंछी करे न काम।
दास मलूका कह गए सबके दाता राम।"
इस दोहे का व्याकरणिक आधार निसंदेह खड़ी बोली का है। 'काम', 'दाता', 'गए', 'कहा', 'अजगर', 'सबके' जैसे शब्द भी स्पष्ट रूप से खड़ी बोली के हैं। संबंध कारक के रूप में 'के' का प्रयोग भी खड़ी बोली के प्रयोग को ही इंगित करता है।
इसी प्रकार रीतिकालीन काव्य में दरिया साहब, पलटू साहब तथा यारी साहब जैसे संत कवि जिस भाषा में लिख रहे थे वह खड़ी बोली के ही निकट थी जैसे-
"जात हमारी ब्रह्म है, मात पिता है राम
गिरह हमारा सुन्न में, अनहद में बिसराम"
इस उदाहरण में भी खड़ी बोली की प्रमुख प्रवृत्ति अकारांतता को देखा जा सकता है। खड़ी बोली के अधिकरण कारक के रूप में 'में' का प्रयोग किया गया है।
इस प्रकार स्पष्ट है कि आधुनिक काल में खड़ी बोली जिस रूप में विकसित हुई है उसके पीछे संत साहित्य की गहरी प्रेरणा विद्यमान रही है।
“अज्ञेय ने ‘असाध्य वीणा’ कविता में अनेक मिथकों के माध्यम से अभीष्ट एवं सार्थक बिंबों का सृजन किया है।” अज्ञेय की काव्य-कला के सदंर्भ में विचार कीजिये।
उत्तर :
हल करने का दृष्टिकोण:
भूमिका।
असाध्य वीणा में प्रयुक्त बिंबों की चर्चा कीजिये।
निष्कर्ष।
‘असाध्य वीणा’ कविता की कथा का आधार जापान में प्रचलित एक लोक कथा है जिसका संकलन ‘ओकाकुरा’ की पुस्तक ‘Taming of the harp’ से किया गया है। इस कथा के अनुसार, एक जादूगर ने ‘किरीट’ नामक विशाल वृक्ष से एक वीणा बनाई। जापान के सम्राट ने इस वीणा को संभाल कर रखा। कई कलावंतों के प्रयास के बाद अंत में वीणाकारों के राजकुमार ‘पीवो’ ने अपनी साधना द्वारा उस वीणा को बजाया।
यह एक बौद्ध मिथक पर आधारित कविता है जिसके माध्यम से अज्ञेय ने सार्थक बिंबों का सृजन किया है। नई कविता में बिंबों को काफी महत्त्वपूर्ण माना गया है। हिंदी कविता में अज्ञेय की विशिष्ट पहचान का एक कारण उनकी सही बिंब योजना है और असाध्य वीणा इस धरातल पर उनकी सर्वाधिक सशक्त कृति है।
किरीटी-तरू और प्रियंवद के संबंध के लिये पिता-पुत्र तथा वीणा एवं प्रियंवद के संबंध के लिये माता-पुत्र संबंध का बिंब रचा गया है। इसी प्रकार उन्होंने पति-पत्नी के अनन्य प्रेम के लिये मेघ और बिजली के अनन्य संबंध का बिंब सृजित किया है। उदाहरणस्वरूप वीणा के सुनहरे तारों पर प्रियंवद की धीरे-धीरे फिरती अँगुलियों के लिये अज्ञेय ने यह बिंब खड़ा किया है-
“अलस अँगड़ाई लेकर मानो जग उठी थी वीणा, किलक उठे थे स्वर शिशु।”
असाध्य वीणा में मिथक के प्रयोग को व्यवहार्य बनाने हेतु अज्ञेय ने दृश्य, ध्वनि, स्पर्श आदि बिंबो का सफल प्रयोग किया है। जैसे-
दृश्य बिंब:
“संगीतकार
वीणा को धीरे से नीचे रख, ढँक - मानो
गोदी में सोये शिशु को पालने डालकर मुग्धा माँ
हट जाए, दीठ से दुलारती -
उठ खड़ा हुआ।
स्पर्श बिंबः
“और चित्र प्रत्येक
स्तब्ध विजड़ित करता है मुझको।
सुनता हूँ मैं
पर हर स्वर कंपन लेता है मुझको मुझसे सोख
वायु-सा, नाद भरा मैं उड़ जाता हूँ।”
इस तरह असाध्य वीणा में अज्ञेय ने प्रकृति एवं सामान्य लोक जीवन से बिंब उपादानों का चयन करते हुए दृश्य, ध्वनि, स्पर्श आदि बिंबो का कुशल प्रयोग किया है।
‘जयशंकर प्रसाद के नाटकों के स्त्री पात्र सदैव श्रेष्ठ रहे हैं’, इस कथन के आलोक में ‘स्कंदगुप्त’ में स्त्री पात्र परिकल्पना की विशेषताओं पर प्रकाश डालिये।
उत्तर :
प्रसाद उस संक्रमण काल के लेखक हैं जब नारी पहली बार घर से बाहर निकलकर स्वाधीनता संग्राम जैसे वृहत् दायित्वों को निभा रही थी और पुरुष उसके नए रूप को देखकर अचंभित था। इसलिये नारी को लेकर उनके दृष्टिकोण में एक उहापोह की स्थिति विद्यमान है। प्रसाद की ‘कामायनी’ जैसे- महाकाव्य ‘चंद्रगुप्त’ और ‘स्कंदगुप्त’ नाटकों में उनकी नारी चेतना साफ तौर पर झलकती है।
प्रसाद की मान्यता है कि नारी का वास्तविक रूप भावना, कोमलता, परोपकार तथा श्रद्धा जैसे- गुणों से मिलकर बनता है। जिस नारी में ये सभी गुण मौजूद हों, उसकी महानता पर वे मुग्ध नज़र आते हैं ‘स्कंदगुप्त’ में भी ऐसे कई नारी चरित्र हैं जो इन गुणों का समग्र या आंशिक प्रतिनिधित्व करते हैं।
‘देवसेना’ ऐसे सभी गुणों से युक्त है, मुख्यतः त्याग व राष्ट्रप्रेम की भावना उसमें प्रखर है। उदाहरण के लिये उसका कथन है- “मानव का महत्त्व तो रहेगा ही, उसका उद्देश्य भी सफल होना चाहिये। आपको अकर्मण्य बनाने के लिये देवसेना जीवित नहीं रहेगी।”
इसके अलावा देवकी का क्षमा का गुण, कमला का देश के दायित्व के लिये पुत्र मोह का त्याग, राम का किसी भी लालच के सामने न झुकने की ताकत का गुण आदि भी प्रसाद की नारी दृष्टि के द्योतक हैं।
प्रसाद के साहित्य में नारी चरित्र की महानता दिखती है किंतु कथानक की दृष्टि से उनका स्वतंत्र महत्त्व कम है यद्यपि ‘कामायानी’ और ‘ध्रुवस्वामिनी’ जैसी रचनाओं का नामकरण भी नायिका केंद्रित है, तब भी साधारणतः उनके नारी चरित्र पुरुष नायक के सहयोगी बनकर ही आते हैं लेकिन ‘स्कंदगुप्त’ इस दृष्टि से एक बेहतर अपवाद है क्योंकि इसमें देवसेना का महत्त्व बहुत ज़्यादा है।
‘स्कंदगुप्त’ के नारी-चरित्रों में एक वर्ग बुरे चरित्रों का भी है। प्रसाद उन नारियों को अच्छा नहीं मानते जो नैतिक मूल्यों से समझौता करती हैं, स्वार्थ या लालच के कारण अपनी प्रतिबद्धताओं को भूल जाती हैं। ‘विजया’ और ‘अनंत देवी’ ऐसे ही कमज़ोर पात्र हैं, जहाँ वह विजया को व्यभिचारी चरित्र के लिये उससे आत्महत्या कराते हैं, वहीं उन्होंने अनंत देवी के नैतिक मूल्यों से विचलन के बाद उसका हृदय परिवर्तन कराया है।
उपरोक्त विश्लेषण से स्कंदगुप्त के नारी पात्रों की विशेषता स्पष्ट होती है। हालांँकि प्रसाद की नारी दृष्टि प्रगतिशील आलोचकों को खटकती रही है किंतु प्रसाद ने अपने नाटकों में नारियों को तुलनात्मक रूप में ज़्यादा स्वतंत्रता प्रदान की है। उदाहरण के तौर पर देखा जा सकता है कि देवसेना का अंतिम निर्णय किसी बाध्यता का नहीं बल्कि उसकी स्वतंत्र वैचारिकता का प्रमाण है।
‘महाभोज’ उपन्यास को क्या एक सशक्त राजनीतिक उपन्यास का दर्जा दिया जा सकता है? उपन्यास में चित्रित पात्रों के आधार पर समीक्षा कीजिये।
उत्तर :
‘महाभोज’ राजनीतिक विषयों पर लिखे गए हिंदी के सफलतम उपन्यासों में से एक है। इस उपन्यास में मन्नू भंडारी ने आपातकाल के बाद के भारतीय राजनीतिक परिदृश्य का प्रामाणिक चित्रण किया है। महाभोज की मूल समस्या राजनीतिक विकृति है।
इस उपन्यास में भारतीय राजनीति में व्याप्त अवसरवादिता, जोड़-तोड़ और भ्रष्टाचार का पर्दाफाश करने के साथ-साथ राजनीति तथा अपराध के गठजोड़ की भी गहन पड़ताल की गई है। लेखिका ने अलग-अलग चरित्रों के माध्यम से स्पष्ट किया है कि किस प्रकार जुर्म और सियासत एक-दूसरे पर टिके हैं।
इस रचना में राजनीति की संवेदनशील अवसरवादिता को सुकुल बाबू के माध्यम से दर्शाया गया है जिसे निम्नलिखित कथन से स्पष्ट किया गया है-
“ज्योतिष पर अनंत विश्वास है सुकुल बाबू को xxxx नीलम तो अभी पिछले महीने ही पहना; और देखो रंग लाया। बिसू की मौत xxxxx लगता है जैसे- थाली में परोसकर मौका आ गया उनके सामने।”
सुकुल बाबू वरिष्ठ राजनेता हैं जो चुनाव जीतने के लिये किसी भी हद तक जा सकते हैं। मारपीट और खून- खराबा उनके लिये चुनावी अभियान का अभिन्न अंग है।
‘दा साहब’ जो कि मुख्यमंत्री हैं, ने राजनीतिक हितों की पूर्ति के लिये ही सारे दाँव-पेंच खेले। जोरावर जैसे अपराधी को संरक्षण देना, सक्सेना जैसे- ईमानदार पुलिस अधिकारी का उत्पीड़ित करना या झूठे नाटकों के माध्यम से जनता को आकर्षित करना आदि। महाभोज में ऐसा ही एक प्रसंग है जब दा साहब हीरा को अपनी कार में बिठाते हैं-
“जब दा साहब ने उसे गाड़ी में बैठने को कहा तो वह एकदम हक्का-बक्का रह गया जिंदगी में कब नसीब हुआ है उसे गाड़ी में बैठना और वह भी दा साहब की गाड़ी में। दा साहब के इस बड़प्पन के आगे सभी नतमस्तक हो गए हैं। बड़े-बूढ़ों को तो शबरी और निषाद की कथाएँ याद हो आईं। किसी-किसी को ईष्यों भी हो रही है हीरा से। बेटे तो जाने कितनों के मरते हैं- पर ऐसा मान?”
‘राव’ और ‘चौधरी’ के माध्यम से लेखिका ने भ्रष्टाचारी मानसिकता और राजनीति में विद्यमान भ्रष्टाचार को पूरी तरह से उभारा है। उपन्यास में एक प्रसंग है जिसमें राव और चौधरी की बेशर्म मांग सुनने के बाद लोचन बाबू सोचते हैं-
“इसी क्रांति का सपना देखा था? और क्या इसी टुच्चेपन की सौदेबाज़ी के लिये मंत्रिमंडल को गिराने की बात सोच रहे हैं वे? नाम, चेहरे, लेबल भले ही अलग-अलग हों पर अलगाव है कहाँ - सुकुल बाबू ......... दा साहब ............ राव ............ चौधरी।”
उपयुक्त चरित्रों के विश्लेषण से महाभोज की मूल संवेदना स्पष्ट होती है। यह कहने में कोई अतिशयोक्ति नहीं है कि यह एक सशक्त राजनीतिक उपन्यास है, साथ ही वर्तमान में भी प्रासंगिक है।
"मैं अनुभव करता हूँ कि यह ग्राम-प्रांतर मेरी वास्तविक भूमि है। मैं कहीं सूत्रों से इस भूमि से जुड़ा हूँ। उन सूत्रों में तुम हो, यह आकाश और ये मेघ हैं। यहाँ की हरियाली है, हरिणों के बच्चे हैं, पशुपाल हैं। यहाँ से जाकर मैं अपनी भूमि से उखड़ जाऊँगा।"
उत्तर :
हल करने का दृष्टिकोण:
संदर्भ
प्रसंग
व्याख्या
विशेष
संदर्भः प्रस्तुत अवतरण मोहन राकेश द्वारा लिखित नाटक ‘आषाढ़ का एक दिन’ के अंक 1 से लिया गया है।
प्रसंगः प्रस्तुत प्रसंग मल्लिका और कालिदास के बीच वार्तालाप से उद्धृत है जिसमें कालिदास उज्जयिनी ना जाने की इच्छा व्यक्त करता है और अपने गाँव के प्रति प्रेम दर्शाता है।
व्याख्याः कालिदास मल्लिका से कहता है कि इसी गाँव व भूमि को मैं अपनी असली भूमि मानता हूँ। मैं यहाँ कई तत्व/तार से जुड़ा हुआ हूँ, यहाँ तुम हो अर्थात् मल्लिका, आकाश और ये बादल हैं, यहाँ की धरती हरी-भरी है, हरिण शावक हैं, पशुपाल हैं अर्थात् यहाँ विद्यमान प्राकृतिक तत्व सौंदर्य से ही मैं जुड़ा हुआ महसूस करता हूँ, अगर मैं यहाँ से गया जो अपनी ज़मीन से अलग हो जाऊँगा।
विशेषः
प्रस्तुत पंक्तियों में प्रकृति प्रेम को दर्शाया गया है।
संवाद के स्तर पर यह पंक्तियाँ छोटे-छोटे वाक्यों और विराम चिन्हों के कुशल एवं परिपक्व प्रयोग के कारण अभिनेता की दृष्टि से उपयुक्त बंद पड़ी हैं।
निम्नलिखित गद्यांश की संदर्भ-सहित व्याख्या कीजिए और उसका रचनात्मक-सौंदर्य प्रतिपादित कीजिये।
उत्तर :
हल करने का दृष्टिकोण:
संदर्भ
प्रसंग
व्याख्या
विशेष
संदर्भ
प्रस्तुत गद्यांश हिंदी नाट्य इतिहास के शिखर पुरुष जयशंकर प्रसाद द्वारा 1928 ई. में रचित प्रसिद्ध ऐतिहासिक नाटक स्कंदगुप्त से लिया गया है।
प्रसंग
ये पंक्तियाँ ‘स्कंदगुप्त’ नाटक की आरंभिक पंक्तियाँ हैं जो स्कंदगुप्त द्वारा एकालाप के रुप में कही गईं हैं।
व्याख्या
इन पंक्तियों में स्कंदगुप्त सत्ता में निहित अधिकार भाव को अत्यधिक मादक बता रहा है। मादकता व्यक्ति को विवेकहीन बना देती है। उसके अनुसार इसी कारण व्यक्ति अधिकार सत्ता की वास्तविकता को नहीं पहचान पाता। स्कंदगुप्त के अनुसार वास्तव में अधिकार-सुख निरर्थक होता है। किंतु इसी निरर्थक सुख के लिये व्यक्ति लगातार प्रयत्नशील रहता है क्योंकि अधिकार एवं सत्ता के उन्माद में वह स्वयं को नियामक और कर्त्ता समझने लगता है। फिर स्कंदगुप्त अपने इस भाव को विराम देते हुए कहता है कि साम्राज्य के एक सैनिक के रूप में अपने कर्तव्यों का निर्वहन उसका दायित्व है।
विशेष
इन पंक्तियों में नायक स्कंदगुप्त का अंतर्द्वद्व दिखाई देता है जिस पर स्वच्छंदतावादी नाट्य परंपरा का प्रभाव लक्षित होता है।
‘अधिकार सुख को मादक और सारहीन मानना’ स्कंदगुप्त पर ट्रेजिक हीरो का प्रभाव दिखलाता है।
भाषा की प्रकृति तत्समी है। प्रथम पंक्ति सूत्रभाषा के प्रयोग का उत्कृष्ट उदाहरण है।
ये पंक्तियाँ वर्तमान जीवन संदर्भ में भी प्रसांगिक है, जहाँ अधिकार और सत्ता की लिप्सा बढ़ती जा रही है। यह व्यक्ति में सुख का भ्रम तो पैदा करती है किंतु अपनी परिणिति में अर्थहीन होती है।
निम्नलिखित पद्यांशों की संदर्भ सहित व्याख्या कीजिये:
उत्तर :
हल करने का दृष्टिकोण:
पद्यांश का संदर्भ
प्रसंग
व्याख्या
विशेष
a. संदर्भ
प्रस्तुत पद्यखंड आधुनिक कविता के पुरोधा कवि जयशंकर प्रसाद के भाव प्रधान महाकाव्य ‘कामायनी’ के ‘श्रद्धा सर्ग’ से उद्धृत है।
प्रसंगः प्रस्तुत प्रसंग में श्रद्धा सृष्टि के भावी विकास पर चिंतन करती है और सृष्टि के पुनर्निर्माण के संबंध में अत्यंत उत्सुक भी है।
व्याख्याः मनुष्य के नवीन निर्माण का यह सुंदर इतिहास समस्त मानवोचित सद्गुणों वाला मानवीय चेतना का इतिहास होगा। श्रद्धा की आकांक्षा है कि साम्य भाव से प्रेरित मानवीय चेतना का यह इतिहास संसार में द्रव्य और अलौकिक अक्षरों से अंकित हो। वह चाहती है कि विधाता की भावी कल्याणमयी मानवीय सृष्टि इस भू-मंडल पर पूर्णतः सफल हो। सृष्टि के इस पुनर्विकास के लिये भले ही सागर पट जाए अथवा मानव विद्वेष की गहराइयाँ सागर के समान हो जाएँ। ग्रह नक्षत्र समूह आकर्षण विहीन और समस्त ज्वालामुखी भयानक रूप से फट जाए परंतु हर स्थिति में मानवीय सृष्टि का पूर्ण विकास अत्यंत आवश्यक है।
विशेष
1. रूपक अलंकार = हृदय – पटल
2. रूपकातिश्योक्ति अलंकार = ज्वालामुखियाँ
b. संदर्भ
प्रस्तुत पंक्तियाँ आधुनिक हिंदी कविता की छायावादी काव्यधारा के प्रतिनिधि कवि सूर्यकांत त्रिपाठी निराला की प्रसिद्ध कविता ‘राम की शक्ति पूजा’ से उद्धृत हैं।
प्रसंगः प्रस्तुत प्रसंग में युद्ध भूमि से पराजय भावना से ग्रस्त होकर लौटे राम की आँखों से आँसू की दो बूँदें टपक कर गिरती हैं। उन्हें देखकर पहले तो हनुमान भक्ति-भाव में रत होने के कारण कल्पनाएँ करते हैं। किंतु यथार्थ का भान होते ही वे क्रोध से भर उठते हैं।
व्याख्याः कवि इन पंक्तियों में कह रहा है कि जिस प्रकार प्रलय के समय सागर के भीतर सैकड़ों भँवर चक्कर काटते हुए सागर का मंथन करते हैं, लहरें अपने आवेग से उठती गिरती हैं, उन तरंगों के कारण सागर के वक्ष पर जल के पहाड़ उठते एवं गिरते हैं, उसी प्रकार तरह-तरह के प्रबल आवेग हनुमान के हृदय को उद्वेलित करने लगे। जिस प्रकार प्रलंयकारी समुद्र अपने मार्ग के प्रत्येक अवरोध को दूर करता हुआ पृथ्वी को अपने स्फीत वक्ष में समेटते हुए उसे जलमग्न कर देता है और अपना विस्तार करता है तथा संपूर्ण दिशाओं पर विजय प्राप्त करने के लिये प्रतिपल वेग के साथ आगे बढ़ता जाता है, उसी प्रकार हनुमान का वक्षस्थल भी अपने विराट व्यक्तित्व के साथ विस्तार पाने लगा।
विशेषः
इन पंक्तियों में शक्ति-चेतना का ओज चरम रूप में दिखाया गया है।
निराला ने प्रकारांतर से भारतीय स्वाधीनता आंदोलन में आमजन विशेषकर क्रांतिकारियों की शक्ति का चित्रण किया है।
तत्समी भाषा का अत्यंत गतिशील एवं लयात्मक प्रयोग इन पंक्तियों को विशिष्ट बनाता है।
समासिकता एवं ध्वनि मैत्री का अत्यंत कुशल प्रयोग किया गया है।